Vermiste vrou bewusteloos op voetpad gevindKathleen Flanagan. ŉ 34-jarige vrou van Port Elizabeth wat Dinsdag verdwyn het, is lewend maar in ŉ kritieke toestand gevind. Kathleen Flanagan het Dinsdag spoorloos verdwyn nadat sy haar werkplek verlaat het. Volgens kol. Priscilla Naidu, polisiewoordvoerder, het ŉ vrywillige soekgeselskap Flanagan op ŉ voetpad op ŉ staproete in die Baakensvallei gevind. “Sy is lewend gevind, maar is in ŉ kritieke toestand. Sy was bewusteloos toe sy gevind is en is na ŉ hospitaal geneem vir behandeling.” Geen verdere besonderhede is in dié stadium bekend nie. Flanagan het haar werkplek in Newtonpark Dinsdag tussen 14:00 en 15:00 verlaat. Sy is toe glo na haar woonstel in Walmer waar sy ander klere aangetrek het en toe weer daar weg is. Flanagan het glo vir haar broer gesê om haar nie die volgende dag by die werk op te laai nie. Sy het haar selfoon tuis gelos. Flanagan het net sowat 10% sig.